CELEX: 62020TN0257
Language: el
Date: 2020-05-07 00:00:00
Title: Υπόθεση T-257/20: Προσφυγή-αγωγή της 7ης Μαΐου 2020 — González Calvet κατά CRU

22.6.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/39
            
         
      Προσφυγή-αγωγή της 7ης Μαΐου 2020 — González Calvet κατά CRU
      (Υπόθεση T-257/20)
      (2020/C 209/50)
      Γλώσσα διαδικασίας: η ισπανική
      
         Διάδικοι
      
      
         Προσφεύγοντες-ενάγοντες: Ramón González Calvet και Joan González Calvet (Βαρκελώνη, Ισπανία) (εκπρόσωπος: P. Molina Bosch, δικηγόρος)
      
         Καθού-εναγόμενο: Ενιαίο Συμβούλιο Εξυγίανσης
      
         Αιτήματα
      
      Οι προσφεύγοντες-ενάγοντες ζητούν από το Γενικό Δικαστήριο:
      
                  —
               
               
                  να ακυρώσει την απόφαση του Ενιαίου Συμβουλίου Εξυγίανσης SRB/EES/2020/52, της 17ης Μαρτίου 2020·
               
            
                  —
               
               
                  να αποτιμήσει το σύνολο στοιχείων ενεργητικού ολόκληρου του ομίλου Banco Popular και όχι μόνον τα στοιχεία ενεργητικού της μητρικής εταιρίας χωριστά από εκείνα των θυγατρικών της, όπως έπραξε η Deloitte, καθότι η Banco Santander απορρόφησε όλον τον όμιλο και όχι μόνο τη μητρική εταιρία·
               
            
                  —
               
               
                  να αποτιμήσει τα εξυπηρετούμενα δάνεια στο 100 % της λογιστικής τους αξίας·
               
            
                  —
               
               
                  να αποτιμήσει τα μη εξυπηρετούμενα δάνεια στο 100 % της λογιστικής τους αξίας, δεδομένου ότι η κάλυψή τους, μεταξύ εγγυήσεων και προβλέψεων, κυμαινόταν σχεδόν στο 100 %·
               
            
                  —
               
               
                  να αποτιμήσει τα ακίνητα περιουσιακά στοιχεία του ομίλου Banco Popular σε 10 896 εκατομμύρια ευρώ, δεδομένου ότι οι αντίστοιχες προβλέψεις είχαν ήδη αφαιρεθεί·
               
            
                  —
               
               
                  να αποτιμήσει τα συνολικά στοιχεία ενεργητικού του ομίλου Banco Popular σε 153 785 εκατομμύρια ευρώ, σύμφωνα με τα επιχειρήματα που προβάλλονται στο δικόγραφο της προσφυγής-αγωγής, κάτι που συνεπάγεται αξία πώλησης για τους μετόχους σε περίπτωση εκκαθάρισης ύψους 29 365 εκατομμυρίων ευρώ, αφαιρουμένων των 124 420 εκατομμυρίων ευρώ τα οποία, κατά την Deloitte, οφείλονταν σε δανειστές·
               
            
                  —
               
               
                  να διατάξει την καταβολή αποζημίωσης ύψους 7,00 ευρώ ανά μετοχή, ποσό που προκύπτει από τη διαίρεση των 29 365 εκατομμυρίων ευρώ με τις 4 196 εκατομμύρια μετοχές που ήταν σε κυκλοφορία κατά τον χρόνο έκδοσης της απόφασης·
               
            
                  —
               
               
                  να καταβληθεί στον Ramón González Calvet αποζημίωση ύψους 317 072 ευρώ (τριακοσίων δεκαεπτά χιλιάδων εβδομήντα δύο ευρώ) για την κατάσχεση των 45 296 μετοχών του, στον δε Joan González Calvet αποζημίωση ύψους 11 977 ευρώ (έντεκα χιλιάδων επτά ευρώ) για την κατάσχεση των 1 711 μετοχών του, πλέον των δικαστικών εξόδων.
               
            
         Λόγοι ακυρώσεως και κύρια επιχειρήματα
      
      Στις 6 Ιουνίου 2017, το Ενιαίο Συμβούλιο Εξυγίανσης (JUR) προέβη στην εξυγίανση της Banco Popular και την πώλησε έναντι ενός 1 ευρώ στην Banco Santander. Στις 17 Μαρτίου 2020, το Ενιαίο Συμβούλιο Εξυγίανσης, εχόντας προβεί σε ακρόαση των θιγόμενων από την εξυγίανση της Banco Popular μετόχων και ομολογιούχων της, έκρινε με την απόφαση SRB/EES/2020/52 ότι δεν συνέτρεχε λόγος για καταβολή αποζημιώσεως στους προμνησθέντες θιγόμενους στηριζόμενο στην έκθεση αποτίμησης 3 της Deloitte.
      Με το δικόγραφο της προσφυγής-αγωγής, οι προσφεύγοντες-ενάγοντες προβάλλουν ότι η Deloitte είναι μια ελεγκτική εταιρεία που έχει χάσει το κύρος της μετά από υποθέσεις όπως οι Gowex, Bankia, Gescartera και Abengoa, και ως εκ τούτου δεν της έχει ανατεθεί, επί του παρόντος, κανείς έλεγχος κάποιας μεγάλης ισπανικής τράπεζας.
      Προς στήριξη της προσφυγής-αγωγής, οι προσφεύγοντες-ενάγοντες προβάλλουν τα ακόλουθα επιχειρήματα:
      
                  1.
               
               
                  Οι προσφεύγοντες-ενάγοντες διατείνονται ότι η αποτίμηση της Deloitte είναι μεροληπτική υπέρ του JUR και θίγει τους μετόχους, μεταξύ άλλων καθότι:
                  
                              —
                           
                           
                              υποεκτιμά τις αναβαλλόμενες φορολογικές απαιτήσεις, οι οποίες καλύφθηκαν πλήρως από την Banco Santander·
                           
                        
                              —
                           
                           
                              δεν λαμβάνει υπόψη ότι η κάλυψη των μη εξυπηρετούμενων δανείων, μεταξύ εγγυήσεων και προβλέψεων, ήταν της τάξεως του 100 %·
                           
                        
                              —
                           
                           
                              υποεκτιμά το χαρτοφυλάκιο των εξυπηρετούμενων δανείων·
                           
                        
                              —
                           
                           
                              δεν υπολογίζει τα στοιχεία ενεργητικού του ομίλου Banco Popular χωριστά από εκείνα του νομικού προσώπου Banco Popular και από εκείνα των θυγατρικών του και των επιχειρήσεων στις οποίες έχει συμμετοχή·
                           
                        
                              —
                           
                           
                              δεν λαμβάνει υπόψη ότι η καθαρή λογιστική αξία των ακίνητων περιουσιακών στοιχείων, κατόπιν αφαιρέσεως των προβλέψεων, ήταν 10 896 εκατομμύρια ευρώ.
                           
                        
            
                  2.
               
               
                  Στις 23 Μαΐου 2017 το JUR ανέθεσε στην Deloitte την αποτίμηση της Banco Popular, κατά τον ίδιο χρόνο που η πρόεδρός του Elka König παραδεχόταν σε μια συνέντευξη στο Bloomberg TV ότι η Banco Popular τελούσε υπό επιτήρηση. Εξ αυτού συνάγεται ότι το JUR είχε ήδη αποφασίσει, στις 23 Μαΐου 2017, να προβεί στην εξυγίανση της Banco Popular, πληροφορία που αποκαλύφθηκε από το πρακτορείο Reuters στις 31 Μαΐου προκαλώντας μαζική απόσυρση καταθέσεων με αποτέλεσμα σημαντική έλλειψη ρευστότητας της Banco Popular.
               
            
                  3.
               
               
                  Κατά την Banco de España, η Ευρωπαϊκή Κεντρική Τράπεζα θεωρούσε ότι η Banco Popular ήταν φερέγγυα τράπεζα στις 13 Μαρτίου 2017. Η Banco Popular ουδέποτε είχε τεθεί υπό εκκαθάριση, αντιθέτως προς ό,τι ισχυρίζεται η Deloitte, αλλά είναι σαφές ότι το JUR έθεσε ω σκοπό να προβεί στην εξυγίανση της Banco Popular προκειμένου να είναι σε θέση να διασώσει την Banco Santander, μια συστημική τράπεζα δραστηριοποιούμενη σε ευρωπαϊκό και παγκόσμιο επίπεδο, οι ζημιές της οποίας (υπολογιζόμενες για το έτος 2017 σε 22 573 εκατομμύρια ευρώ από τους προσφεύγοντες-ενάγοντες) δεν αποκαλύφθηκαν στους μετόχους της μέσω της εκκαθάρισης και της απορρόφησης της Banco Popular.